b'\n_START_ARTICLE_\nNiki Lauda\n_START_SECTION_\nBiografija\n_START_PARAGRAPH_\nGim\xc4\x97 Austrijos sostin\xc4\x97je Vienoje turtingoje \xc5\xa1eimoje. Anksti susidom\xc4\x97jo autolenktyn\xc4\x97mis. Debiutavo MINI autolenktyni\xc5\xb3 serijoje. V\xc4\x97liau lenktyniavo Formul\xc4\x97 Vee serijoje, Porsche ir Chevron lenktyn\xc4\x97se. Laikui b\xc4\x97gant suprato, jog reikia dalyvauti auk\xc5\xa1tesnio lygio lenktyn\xc4\x97se. 1971\xc2\xa0m. pa\xc4\x97m\xc4\x97 i\xc5\xa1 banko nema\xc5\xbe\xc4\x85 kredit\xc4\x85, taip u\xc5\xbesitikrindamas viet\xc4\x85 Formul\xc4\x97s 2 lenktyni\xc5\xb3 March komandoje. Po s\xc4\x97kmingo sezono buvo pasteb\xc4\x97tas specialist\xc5\xb3 ir pakvietas atstovauti tai pa\xc4\x8diai komandai, bet jau F1 lenktyn\xc4\x97se. Taip 1972\xc2\xa0m. Lauda dalyvavo abiej\xc5\xb3 serij\xc5\xb3 lenktyn\xc4\x97se. Po nes\xc4\x97kmingo sezono nor\xc4\x97jo nebelenktyniauti, ta\xc4\x8diau v\xc4\x97liau apsigalvojo ir pa\xc4\x97m\xc4\x99s dar vien\xc4\x85 kredit\xc4\x85 bank\xc4\x99 u\xc5\xbesitikrino viet\xc4\x85 British Racing Motors (BRM) komandoje 1973\xc2\xa0m. sezonui. Tame sezone Niki buvo greitas, kartais pasiekdavo puiki\xc5\xb3 rezultat\xc5\xb3, bet komand\xc4\x85 kamavo nes\xc4\x97km\xc4\x97s._NEWLINE_Sezono pabaigoje Niki komandos partneris Clay Regazzoni per\xc4\x97jo \xc4\xaf Scuderia Ferrari komand\xc4\x85, kur pastarojo nuomon\xc4\x97s apie Laud\xc4\x85 pasiteiravo Ferrari komandos galva Enzo Ferrari. Regazzoni atsiliepus teigiamai, Niki Lauda buvo pakviestas atstovauti \xc5\xbeymiai ital\xc5\xb3 komandai.\n_START_SECTION_\nFerrari (1973\xe2\x80\x931976\xc2\xa0m.)\n_START_PARAGRAPH_\nFerrari komanda po 1973\xc2\xa0m. sezono nesekmi\xc5\xb3 buvo Luca Montezemolo naujai perorganizuota. Naujokas Lauda s\xc4\x97kmingai lenktyniavo Argentinos GP kur i\xc5\xa1kovojo antr\xc4\x85j\xc4\x85 viet\xc4\x85. Pirmoji Niki pergal\xc4\x97, o tuo pa\xc4\x8diu ir Ferari komandos nuo 1972\xc2\xa0m., laim\xc4\x97ta Ispanijos GP. Sezono metu Lauda i\xc5\xa1kovojo dvi pergales, 8 pole pozicijas (6 kartus i\xc5\xa1 eil\xc4\x97s). Bendroje \xc4\xafskaitoje liko 4 vietoje._NEWLINE_1975\xc2\xa0m. sezono prad\xc5\xbeioje sek\xc4\x97si nelabai gerai. Austras per tris pirmuosius Grand Prix nepakilo auk\xc5\xa1iau 5-osios vietos, bet v\xc4\x97liau, prad\xc4\x97jus lenktyniausti naujuoju Ferrari 312\xd0\xa2 bolidu, pad\xc4\x97tis pasitais\xc4\x97 ir Niki per sekan\xc4\x8dius penkis Grand Prix i\xc5\xa1kovojo keturias pergales. Sezono pabaigoje austras laim\xc4\x97jo ir 1975 m. JAV Grand Prix taip i\xc5\xa1kovodamas pirmaj\xc4\xaf Formul\xc4\x97s 1 \xc4\x8dempiono titul\xc4\x85._NEWLINE_1976\xc2\xa0m. sezon\xc4\x85 Lauda prad\xc4\x97jo \xc4\xafsp\xc5\xabdingai. Laim\xc4\x97jo kelis Grand Prix. Atrod\xc4\x97, kad niekas negali sutrukdyti laim\xc4\x97ti antr\xc4\x85j\xc4\xaf \xc4\x8dempiono titul\xc4\x85 i\xc5\xa1 eil\xc4\x97s (paskutin\xc4\xaf kart\xc4\x85 tai pavyko padaryti Jack Brabham 1960\xc2\xa0m.). Deja, Vokietijos GP metu N\xc3\xbcrburgring trasoje austras pateko \xc4\xaf didel\xc4\x99 avarij\xc4\x85._NEWLINE_Antrajame rate, sugedus galinei pakabai, Niki Lauda trenk\xc4\x97si \xc4\xaf apsauginius barjerus ir buvo nublok\xc5\xa1tas atgal \xc4\xaf tras\xc4\x85, kur dideliu grei\xc4\x8diu Brett Lunger Surtees-Ford bolidas r\xc4\x97\xc5\xbe\xc4\x97si \xc4\xaf Ferrari. Abiem bolidams u\xc5\xbesiliepsnojus, Brett Lunger pavyko greitai i\xc5\xa1lipti i\xc5\xa1 liepsnojan\xc4\x8dio Surtees-Ford, o Niki Lauda liko u\xc5\xbespaustas sumaitotame. Brett Lunger ir va\xc5\xbeiav\xc4\x99 Arturo Merzario, Guy Edwards bei Harald Ertl puol\xc4\x97 gelb\xc4\x97ti austr\xc4\x85. Avarijos metu Lauda apdeg\xc4\x97 galv\xc4\x85. D\xc4\x97l su\xc5\xbealojim\xc5\xb3 ir toksi\xc5\xa1k\xc5\xb3 d\xc5\xabm\xc5\xb3 v\xc4\x97liau atsid\xc5\xabr\xc4\x97 komoje. Gydytojai net sp\xc4\x97liojo ar austras i\xc5\xa1gyvens._NEWLINE_Niki Lauda ne tik atsigavo, bet ir po \xc5\xa1e\xc5\xa1i\xc5\xb3 savai\xc4\x8di\xc5\xb3, praleid\xc4\x99s du Grand Prix, gr\xc4\xaf\xc5\xbeo \xc4\xaf lenktynes. Likus galvoje daug rand\xc5\xb3, lenktynininkas prad\xc4\x97jo ne\xc5\xa1ioti raudon\xc4\x85 kepurait\xc4\x99 su Parmalat \xc4\xafmon\xc4\x97s logotipu. \xc5\xa0is atributas nuo tada neatsiejama Niki Lauda \xc4\xafvaizd\xc5\xbeio dalis pukiai \xc5\xbeinoma publikai ir \xc5\xbeiniasklaidai._NEWLINE_Jau pirmose lenktyn\xc4\x97se Italijos GP Lauda u\xc5\xbe\xc4\x97m\xc4\x97 4-\xc4\x85j\xc4\x85 viet\xc4\x85, taip visus nustebindamas. Per dvi lenktynes, kuriose nedalyvavo austras, McLaren pilotas James Hunt prisivijo Niki bendroje \xc4\x8dempionato pilot\xc5\xb3 \xc4\xafskaitoje ir prie\xc5\xa1 1976 m. Japonijos Grand Prix buvo atsilik\xc4\x99s tik trimis ta\xc5\xa1kais. Japonijos GP Lauda startavo i\xc5\xa1 3-sios pozicijos, James Hunt i\xc5\xa1 antrosios. Lenktyni\xc5\xb3 prad\xc5\xbeioje smarkiai lijo ir antrajame rate austras sustojo trasos \xc5\xa1one, i\xc5\xa1lipo i\xc5\xa1 bolido, parei\xc5\xa1k\xc4\x97 jog tokiomis s\xc4\x85lygomis ne\xc4\xafmanoma lenktyniauti. James Hunt lyderiavo beveik visose lenktyn\xc4\x97se. V\xc4\x97liau, prakiurus padangai, nusirito \xc4\xaf rikiuot\xc4\x97s pabaig\xc4\x85. Pasikeit\xc4\x99s ratus ir aplenk\xc4\x99s kelet\xc4\x85 prie\xc5\xa1inink\xc5\xb3, fini\xc5\xa1\xc4\x85 pasik\xc4\x97 tre\xc4\x8dioje vietoje. Taip tapo \xc4\x8dempionu, aplenk\xc4\x99s Niki Laud\xc4\x85 tik vienu ta\xc5\xa1ku._NEWLINE_D\xc4\x97l savo veiksm\xc5\xb3 pa\xc5\xa1lijo iki tol buv\xc4\x99 puik\xc5\xabs santykiai su Ferrari komandos vadovybe, d\xc4\x97l ko 1977 m. Formul\xc4\x97s 1 sezonas lenktynininkui tapo sunkus. Nors austras ir i\xc5\xa1kovojo \xc4\x8dempiono titul\xc4\x85, bet nei\xc5\xa1kovojo ypating\xc5\xb3 pergali\xc5\xb3, tiesiog viso sezono metu demonstravo stabilum\xc4\x85. Sezono viduryje prane\xc5\xa1\xc4\x97, jog nor\xc4\x97t\xc5\xb3 atsisveikinti su Ferrari ekipa. Ferrari paskelb\xc4\x97, kad kito sezono metu komandai vietoje N. Lauda atstovaus tuo metu dar niekam ne\xc5\xbeinomas kanadietis Gilles Villeneuve. Paskutin\xc4\x97se dviejose Grand Prix Niki nedalyvavo, ta\xc4\x8diau surinkt\xc5\xb3 ta\xc5\xa1k\xc5\xb3 krai\xc4\x8dio jam u\xc5\xbeteko, kad v\xc4\x97l tapt\xc5\xb3 Formul\xc4\x97s 1 \xc4\x8dempionu.\n_START_SECTION_\nBrabham (1978\xe2\x80\x931979\xc2\xa0m.)\n_START_PARAGRAPH_\n1978 ir 1979\xc2\xa0m. Formul\xc4\x97s 1 sezonuose Niki Lauda atstovavo Bernie Ecclestone (dabar F1 teisi\xc5\xb3 savininkas) komandai Brabham. 1978\xc2\xa0m. sezone austras i\xc5\xa1kovojo tik dvi pergales. \xc4\x8cempionato galutin\xc4\x97je pilot\xc5\xb3 \xc4\xafskaitokje u\xc5\xbe\xc4\x97m\xc4\x97 4-\xc4\x85j\xc4\x85 viet\xc4\x85. Vien\xc4\x85 i\xc5\xa1 laim\xc4\x97t\xc5\xb3 Grand Prix (1978 m. \xc5\xa0vedijos Grand Prix) austras laim\xc4\x97jo pilotuodamas Brabham BT46B, kuri skyr\xc4\x97si savo radikaliu dizainu. D\xc4\x97l didelio ventiliatoriaus, kuris pasak Brabham konstruktori\xc5\xb3, au\xc5\xa1ino varikl\xc4\xaf, bolidas buvo pramintas Fan Car (liet. bolidas-fenas). \xc5\xa0iuo bolidu buvo lenktyniaujama tik vieneriose lenktyn\xc4\x97se, po kuri\xc5\xb3 komisija j\xc4\xaf ap\xc5\xbei\xc5\xabr\xc4\x97jus nustat\xc4\x97, kad ventiliatorius \xe2\x80\x9esiurbia\xe2\x80\x9c or\xc4\x85 i\xc5\xa1 po bolido dugno, taip didindamas pritraukiam\xc4\x85j\xc4\x85 j\xc4\x97g\xc4\x85. Tai neatitiko to met\xc5\xb3 lenktynini\xc5\xb3 bolid\xc5\xb3 techninio reglamento. FIA u\xc5\xbedraud\xc4\x97 lenktiniauti \xc5\xa1iuo bolidu._NEWLINE_1979\xc2\xa0m. sezonas visi\xc5\xa1kai nenusisek\xc4\x97 d\xc4\x97l pastovi\xc5\xb3 bolido gedim\xc5\xb3. Sezono eigoje Niki Lauda sugeb\xc4\x97jo surinkti tik keturis ta\xc5\xa1kus ir 1979 m. Kanados Grand Prix metu austras paskelb\xc4\x97 apie savo karjeros pabaig\xc4\x85 Formul\xc4\x97je 1.\n_START_SECTION_\nLauda Air\n_START_PARAGRAPH_\n1980\xc2\xa0m. Lauda \xc4\xafsteig\xc4\x97 savo aviakompanij\xc4\x85 Lauda Air, kuri skraidino keleivius u\xc5\xbesakomaisiais reisais. Nors austras \xc4\xaftemptai dirbo kompanijos valdyme, bet verslas nelabai sek\xc4\x97si, nes kompanijai reik\xc4\x97jo pastovi\xc5\xb3 investicij\xc5\xb3. V\xc4\x97liau verslininkas nusprend\xc4\x97, kad paskub\xc4\x97jo baigti F1 lenktynininko karjer\xc4\x85 ir prie\xc5\xa1 1982\xc2\xa0m. Formul\xc4\x97s 1 sezon\xc4\x85 prad\xc4\x97jo ie\xc5\xa1koti vietos F1 lenktyni\xc5\xb3 komandose.\n_START_SECTION_\nMcLaren (1982\xe2\x80\x931985\xc2\xa0m.)\n_START_PARAGRAPH_\n1982\xc2\xa0m. prad\xc5\xbeioje Niki Lauda atliko kelet\xc4\x85 bandom\xc5\xb3j\xc5\xb3 va\xc5\xbeiavim\xc5\xb3 ir pagrindiniam komandos r\xc4\x97m\xc4\x97jui Marlboro (Philip Morris kompanija) pritarus McLaren vadovyb\xc4\x97 pasira\xc5\xa1\xc4\x97 su austru kontrakt\xc4\x85._NEWLINE_Nors ir prad\xc4\x97j\xc4\x99s sezon\xc4\x85 neblogai, v\xc4\x97liau pilotas nepasiek\xc4\x97 ger\xc5\xb3 rezultat\xc5\xb3 ir sezonui pasibaigus liko penktoje pilot\xc5\xb3 \xc4\xafskaitos vietoje._NEWLINE_1983 m. Formul\xc4\x97s 1 sezonas nusisek\xc4\x97 dar pras\xc4\x8diau nei prie\xc5\xa1tai vyk\xc4\x99s. Prad\xc5\xbeioje laim\xc4\x97jes 2-\xc4\x85j\xc4\x85 ir 3-\xc4\x85j\xc4\x85 vietas, bet d\xc4\x97l v\xc4\x97liau atsirasdavusi\xc5\xb3 mechanini\xc5\xb3 bolido gedim\xc5\xb3 Niki nesugeb\xc4\x97davo fini\xc5\xa1uoti. Tik du kartus v\xc4\x97liau austrui pavyko baigti lenktynes tose vietose u\xc5\xbe kurias buvo skiriami ta\xc5\xa1kai. tokiu b\xc5\xabdu sezono pabaigoje Niki Lauda u\xc5\xbe\xc4\x97m\xc4\x97 tik 10-\xc4\x85j\xc4\x85 viet\xc4\x85 pilot\xc5\xb3 \xc4\xafskaitoje._NEWLINE_1984 m. Formul\xc4\x97s 1 sezonas prasid\xc4\x97jo neblogai. Per pirmuosius a\xc5\xa1tuonis Grand Prix Lauda i\xc5\xa1kovojo dvi pergales ir vien\xc4\x85 kart\xc4\x85 fini\xc5\xa1\xc4\x85 pasiek\xc4\x97 antras, bet v\xc4\x97liau v\xc4\x97l atsirado bolido patikimumo problem\xc5\xb3. Po \xc4\xaftemt\xc5\xb3 darb\xc5\xb3 McLaren komandai sezono viduryje pa\xc5\xa1alinus nesklandumus, austras v\xc4\x97l prad\xc4\x97jo stabiliai siekti pergali\xc5\xb3. I\xc5\xa1kovoj\xc4\x99s dar dvi pergales ir triskart u\xc5\xbelip\xc4\x99s ant antrojo podiumo laiptelio, pilotas tre\xc4\x8di\xc4\x85 kart\xc4\x85 savo karjeroje i\xc5\xa1kovojo F1 \xc4\x8dempiono titul\xc4\x85._NEWLINE_1985 m. Formul\xc4\x97s 1 sezonas prad\xc5\xbeioje nuteik\xc4\x99s optimisti\xc5\xa1kai, v\xc4\x97liau visi\xc5\xa1kai nenusisek\xc4\x97. D\xc4\x97l pastovi\xc5\xb3 bolido technini\xc5\xb3 gedim\xc5\xb3 lenktynininkas nesugeb\xc4\x97davo fini\xc5\xa1uoti. Tik vien\xc4\x85 kart\xc4\x85 buvo i\xc5\xa1kovota pergal\xc4\x97. Taip sezono pabaigoje, surink\xc4\x99s tik 14 ta\xc5\xa1k\xc5\xb3, pilotas u\xc5\xbe\xc4\x97m\xc4\x97 tik 10-\xc4\x85j\xc4\x85 viet\xc4\x85.\n_START_SECTION_\nPo karjeros Formul\xc4\x97je 1\n_START_PARAGRAPH_\nPabaig\xc4\x99s karjera F1 Niki Lauda gr\xc4\xaf\xc5\xbeo vadovauti savo oro skryd\xc5\xbei\xc5\xb3 bendrovei Lauda Air, o v\xc4\x97liau baig\xc4\x99s keleivini\xc5\xb3 l\xc4\x97ktuv\xc5\xb3 piloto kursus pats neretai skaridindavo keleivius savo kompanijos l\xc4\x97ktuvais. 1999\xc2\xa0m. Niki Lauda pardav\xc4\x97 did\xc5\xbei\xc4\x85j\xc4\x85 dal\xc4\xaf savo \xc4\xafmon\xc4\x97s akcij\xc5\xb3 did\xc5\xbeiausiai Austrijos oro bendrovei Austrian Airlines ir nebetaip \xc4\xafntensyviai dalyvavo \xc4\xafmon\xc4\x97s valdyme._NEWLINE_2001\xc2\xa0m. Ford kompanija pakviet\xc4\x97 padirb\xc4\x97ti sporto direktoriumi Formul\xc4\x97s 1 komandoje Jaguar Racing. Per dvejus metus komandai nepavyko pasiekti \xc5\xbeymesni\xc5\xb3 rezultat\xc5\xb3 ir Niki Lauda pasibaigus 2002\xc2\xa0m. Formul\xc4\x97s 1 sezonui paliko savo post\xc4\x85._NEWLINE_2003\xc2\xa0m. Austrian Airlines bendrovei pardav\xc4\x97 ir likusi\xc4\x85 Lauda Air akcij\xc5\xb3 dal\xc4\xaf, ta\xc4\x8diau tais pa\xc4\x8diais metais v\xc4\x97l \xc4\xafk\xc5\xabr\xc4\x97 nauj\xc4\x85 aviabendrov\xc4\x99 Niki._NEWLINE_Iki 2014\xc2\xa0m. triskart F1 \xc4\x8dempionas komentavo sporto \xc4\xafvykius ir Formul\xc4\x97s 1 lenktynes vokie\xc4\x8di\xc5\xb3 televizijos kanale RTL. Laikomas autosporto ekspertu, pasisakymai da\xc5\xbenai cituojami._NEWLINE_2012\xc2\xa0m. tapo Mercedes GP komandos patar\xc4\x97ju. Jis buvo vienu Lewis Hamilton per\xc4\x97jimo \xc4\xaf \xc5\xa1i\xc4\x85 ekip\xc4\x85 iniciatoriumi.'